CELEX: C2007/082/90
Language: el
Date: 2007-04-14 00:00:00
Title: Υπόθεση T-30/07: Προσφυγή της Denka International κατά της Επιτροπής των Ευρωπαϊκών Κοινοτήτων που ασκήθηκε στις 5 Φεβρουαρίου 2007

14.4.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 82/41
            
         Προσφυγή της Denka International κατά της Επιτροπής των Ευρωπαϊκών Κοινοτήτων που ασκήθηκε στις 5 Φεβρουαρίου 2007
   (Υπόθεση T-30/07)
   (2007/C 82/90)
   Γλώσσα διαδικασίας: η αγγλική
   Διάδικοι
   
      Προσφεύγουσα: Denka International BV (Barneveld, Κάτω-Χώρες) (εκπρόσωποι: K. Van Maldegem, C. Mereu, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               Να ακυρώσει το άρθρο 2, στοιχείο β', και το παράρτημα ΙΙ της οδηγίας 2006/92/ΕΚ της Επιτροπής· και
            
         
               —
            
            
               Να καταδικάσει την Επιτροπή στο σύνολο των δικαστικών εξόδων νομιμοτόκως.
            
         Λόγοι και κύρια επιχειρήματα
   Με την προσφυγή της, η προσφεύγουσα επιθυμεί τη μερική ακύρωση της οδηγίας 2006/92/EΚ (1) της Επιτροπής, της 9ης Νοεμβρίου 2006, για την τροποποίηση των παραρτημάτων των οδηγιών 76/895/ΕΟΚ, 86/362/ΕΟΚ και 90/642/ΕΟΚ του Συμβουλίου σχετικά με τα ανώτατα όρια υπολειμμάτων για τις ουσίες dichlorvos (στο εξής: οδηγία LMR ή το επίμαχο μέτρο), και συγκεκριμένα του άρθρου 2, στοιχείο β', και του παραρτήματος II.
   Η προσφεύγουσα ισχυρίζεται ότι οι διατάξεις αυτές τροποποιούν τα μέγιστα όρια υπολειμμάτων της επίμαχης ουσίας ούτως ώστε το προηγουμένως εφαρμοστέο μέγιστο όριο του 2mg/kg κατήλθε στο νέο επίπεδο του 0,01 mg/kg, βάσει της αξιολογήσεως που θεμελιώνει τον φάκελο που συνέταξε η προσφεύγουσα σύμφωνα με τη σχετική αξιολόγηση της οδηγίας 91/414/ΕΟΚ (στο εξής: ΟΔΑΦΠ), πράγμα το οποίο αποτελεί διαδικαστικό, επιστημονικό και νομικό σφάλμα.
   Από δικονομικής απόψεως, η προσφεύγουσα υποστηρίζει ότι το επίμαχο μέτρο εκδόθηκε κατά παράβαση των διαδικαστικών εγγυήσεων του άρθρου 8 του κανονισμού (EΚ) 451/2000 και κατά προσβολή της αρχής auditum alteram partem ή της αρχής της δίκαιης δίκης και δεν τηρεί την υποχρέωση αιτιολογήσεως (άρθρο 253 ΕΚ). Εξάλλου, η προσφεύγουσα ισχυρίζεται ότι με την έκδοση του επιμάχου μέτρου, η Επιτροπή υπερέβη τις εξουσίες της, καθόσον με το μέτρο αυτό επιτεύχθηκε ο ίδιος σκοπός που θα είχε επιτευχθεί με την έκδοση αποφάσεως περί μη καταχωρίσεως των δραστικών ουσιών, χωρίς να εκδοθεί τέτοια απόφαση.
   Από απόψεως θετικού δικαίου, το επίμαχο μέτρο θεμελιούται σε πρόδηλη πλάνη εκτιμήσεως και, σύμφωνα με την προσφεύγουσα, παραβιάζει (i) το άρθρο 4, παράγραφος 1, στοιχείο στ', της οδηγίας 91/414/ΕΟΚ, (ii) το άρθρο 5 της οδηγίας LMR καθώς και (iii) προσβάλλει θεμελιώδεις αρχές του κοινοτικού δικαίου, ήτοι (α) την αρχή της δικαιολογημένης εμπιστοσύνης και της ασφαλείας δικαίου, (β) το άρθρο 211 Κ και την αρχή της χρηστής διοικήσεως, και (γ) την αρχή της αναλογικότητας.
   
      (1)  Οδηγία 2006/92/EΚ της Επιτροπής, της 9ης Νοεμβρίου 2006, για την τροποποίηση των παραρτημάτων των οδηγιών 76/895/ΕΟΚ, 86/362/ΕΟΚ και 90/642/ΕΟΚ του Συμβουλίου σχετικά με τα ανώτατα όρια υπολειμμάτων για τις ουσίες captan, dichlorvos, ethion και folpet (ΕΕ L 311, σ. 31).